钦定古今图书集成/明伦汇编/闺媛典/第330卷 > 北郭先生妻
## 钦定古今图书集成/明伦汇编/闺媛典/第330卷 > 北郭先生妻

按《韩诗外传》：楚庄王使使赍金百斤聘北郭先生。先
生曰：“臣有箕帚之使，愿入计之。”即谓妇人曰：“楚欲以
我为相，今日相即结驷列骑，食方丈于前，如何？”妇人
曰：“夫子以织屦为食，食粥毚履，无怵惕之忧者，何哉？
与物无治也。今如结驷列骑，所安不过容膝；食方丈
于前，所甘不过一肉。以容膝之安，一肉之味，而殉楚
国之忧，其可乎？”于是遂不应聘，与妇去之。《诗》曰：“彼美
淑姬，可与晤言。”〈按刘向列女传作楚于陵妻事同此〉